CELEX: 32011D0384
Language: bg
Date: 2011-06-20 00:00:00
Title: 2011/384/ЕС: Решение за изпълнение на Съвета от 20 юни 2011 година за предоставяне на разрешение на Швеция да прилага намалена ставка за данъчно облагане на електроенергията, която се доставя пряко на плавателни съдове при престоя им в пристанища ( „наземно електроснабдяване“ ), в съответствие с член 19 от Директива 2003/96/ЕО

30.6.2011   
            
            
               BG
            
            
               Официален вестник на Европейския съюз
            
            
               L 170/36
            
         РЕШЕНИЕ ЗА ИЗПЪЛНЕНИЕ НА СЪВЕТА
   от 20 юни 2011 година
   за предоставяне на разрешение на Швеция да прилага намалена ставка за данъчно облагане на електроенергията, която се доставя пряко на плавателни съдове при престоя им в пристанища („наземно електроснабдяване“), в съответствие с член 19 от Директива 2003/96/ЕО
   (2011/384/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Директива 2003/96/ЕО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията (1), и по-специално член 19 от нея,
   като взе предвид предложението на Европейската комисия,
   като има предвид, че:
   
               (1)
            
            
               С писмо от 4 март 2010 г. Швеция поиска да ѝ бъде разрешено да прилага намалена ставка за данъчно облагане на електроенергията, която се доставя пряко на плавателни съдове при престоя им в пристанища („наземно електроснабдяване“), съгласно член 19 от Директива 2003/96/ЕО.
            
         
               (2)
            
            
               С намалението на данъка, което възнамерява да приложи, Швеция цели да насърчи по-широкото използване на наземното електроснабдяване като по-безвреден за околната среда начин за задоволяване на нуждите на корабите от електроенергия при престоя им в пристанища в сравнение с изгарянето на котелни горива на борда на плавателните съдове.
            
         
               (3)
            
            
               Доколкото чрез използването му се избягват замърсяващи въздуха емисии, свързани с изгарянето на котелни горива на борда на плавателните съдове при престоя им в пристанища, наземното електроснабдяване допринася за подобряване на качеството на въздуха в района на пристанищните градове. При специфичните условия на структурата на производството на електроенергия в разглеждания район, т.е. на северния пазар на електроенергия, включващ Швеция, Дания, Финландия и Норвегия, чрез използването на електроенергия от наземната мрежа вместо електроенергия, генерирана чрез изгаряне на котелни горива на борда, се очаква да се избегнат и емисии на CO2. Поради това се очаква мярката да допринесе за целите на политиките на Съюза в областта на околната среда, здравеопазването и климата.
            
         
               (4)
            
            
               Предоставянето на Швеция на разрешение да прилага намалена ставка за данъчно облагане на електроенергията при наземно електроснабдяване няма да надвишава необходимото за постигането на горепосочената цел, тъй като в повечето случаи генерирането на електроенергия на борда ще продължи да бъде по-конкурентната алтернатива. По същата причина, както и поради настоящата сравнително ниска степен на навлизане на технологията на пазара, няма вероятност мярката да доведе до значително нарушаване на конкуренцията през периода на действието си и следователно няма да се отрази неблагоприятно върху правилното функциониране на вътрешния пазар.
            
         
               (5)
            
            
               От член 19, параграф 2 от Директива 2003/96/ЕО следва, че всяко разрешение, предоставено съгласно това условие, следва да бъде строго ограничено във времето. Предвид необходимостта от достатъчно дълъг период, при който операторите на пристанища няма да се разколебаят да направят необходимите инвестиции, но също и необходимостта да не се подкопае бъдещото развитие на действащата правна рамка, е целесъобразно исканото разрешение да се предостави за срок от три години, при условие започване прилагането на общи разпоредби по въпроса, в момент преди да е изтекъл предвиденият срок,
            
         ПРИЕ НАСТОЯЩОТО РЕШЕНИЕ:
   Член 1
   На Швеция се дава разрешение да прилага намалена ставка за данъчно облагане на електроенергията, която се доставя пряко на плавателни съдове, различни от такива за частно плаване за развлечение, при престоя им в пристанища („наземно електроснабдяване“), при условие че се спазват минималните нива за данъчно облагане съгласно член 10 от Директива 2003/96/ЕО.
   Член 2
   Настоящото решение поражда действие в деня на нотфицирането му.
   Срокът му на действие изтича на 25 юни 2014 г.
   Ако обаче Съветът, като действа въз основа на член 113 от Договора, предвиди общи правила за данъчни облекчения за наземното електроснабдяване, срокът на действие на настоящото решение изтича в деня, в който станат приложими общите правила.
   Член 3
   Адресат на настоящото решение е Кралство Швеция.
   
      Съставено в Люксембург на 20 юни 2011 година.
      
         
            За Съвета
         
         
            Председател
         
         MATOLCSY Gy.
      
   
   
      (1)  ОВ L 283, 31.10.2003 г., стр. 51.